Det er 30 år siden, at Mogens Vigh-Larsen introducerede isen på det danske marked. Siden er den blevet et globalt hit.

I 100 lande verden over kan man finde isen Magnum i frysediskene.

Isen, som er kendt for sit chokoladeovertræk og vaniljesmag, blev til for 30 år siden takket være Mogens Vigh-Larsen og hans udviklingsafdeling, som opfandt verdenssuccesen for Frisko Is.

Torsdag er den 84-årige mejeriingeniør død efter kort tids sygdom. Det skriver Aarhus Stiftstidende.

Markedsført på luksus

Mogens Vigh-Larsens egen historie begyndte i Thy i Nordjylland, hvor han blev opdraget til mejeri-erhvervet af sin far, som var mejerist.

Han blev uddannet ingeniør i København og blev senere fabrikchef på Sol Is. Virksomheden blev opkøbt af den hollandsk-britiske koncern Unilever, flyttede til Aarhus og skiftede senere navn til Frisko Is.

Det var her, at Mogens Vigh-Larsen begyndte at arbejde på en is, som skulle markedsføres med vægt på luksus. Den havde et højt fedtindhold for smagens skyld, belgisk chokolade og ægte vaniljekorn på ingredienslisten.

Magnum-isen er blevet fornyet med nye varianter flere gange i årenes løb - den klassiske Magnum med chokoladeovertræk og Magnum med mandel er dog permanente i sortimentet. Foto: TV 2

Siden er smag og opskrift ændret flere gange, men Mogens Vigh-Larsen tilnavn 'Mr. Magnum' holdt ved.

Isen er Unilevers største markedssucces nogensinde, skriver Aarhus Stiftstidende.

Udbredte succesen

Det var også Mogens Vigh-Larsen, der etablerede fabrikkens eksport til udlandet og var årsag til, at Frisko Is på få år udvidede markant og gik fra at producere 8000 ispinde i timen til i 1990 at producere 40.000 i timen.

I 1997 og 1998 blev hele produktionen dog flyttet til udlandet, og Frisko lukkede, fordi de danske anlæg ikke kunne følge med efterspørgslen. I stedet blev Mogens Vigh-Larsen konsulent i Unilever og flyttede hjem til Brabrand.

Da han blev 75 år, stoppede han med at arbejde og dyrkede de seneste ti år sin interesse for at rejse med sin kone.

Hans succes lever videre; der sælges årligt 2,2 milliarder ispinde af mærket Magnum.